Torsdag er der konstateret et tilfælde af coronavirus hos en forælder i børnehaven Kornumgård i Brønderslev. Forælderens barn i børnehaven har også udviklet symptomer, men er endnu ikke blevet testet. Barnet og forælderen har ikke været i børnehaven siden 6. august. Det oplyser Brønderslev Kommune i en mail, der også er sendt til alle forældre i børnehaven. Kommunen opfordrer forældrene til, at både børn og forældre er særligt opmærksomme på symptomer i den kommende tid, og at de bliver hjemme, hvis de får symptomer på corona, ligesom de skal blive hjemme i 48 timer, efter de er symptomfri. Brønderslev Kommune vurderer for nuværende, at der ikke er behov for at lukke børnehaven. Det skyldes, at der indtil videre kun er konstateret ét tilfælde, og at hverken barnet eller forælderen har befundet sig i børnehaven i en uge. Brønderslev Kommune har været i kontakt med Styrelsen for Patientsikkerhed, der vurderer, at håndteringen af situationen er korrekt.

Opsummering:
En forælder til et barn i en børnehave i Brønderslev Kommune er 13. august blevet konstateret smittet med coronavirus. Barnet viser også symptomer, men er endnu ikke testet.